НэгъуэщI къэрал къикIа ди лъэпкъэгъухэри яхэтащ
Дзэлыкъуэ щIыналъэ администрацэм и пресс-IуэхущIапIэм и унафэщI Щокъуий Аминэ хъыбар къызэрыдигъэщIамкIэ, Адыгэхэм (шэрджэсхэм) я махуэм ирихьэлIэу а районым къыщызэрагъэпэ-ща гуфIэгъуэ зэхыхьэхэм ящыщщ Малкэ къуажэм дэт спорт комплексым алыдж-урым бэнэкIэмкIэ щрагъэкIуэкIа, спортсмен ныбжьыщIэу 65-рэ зыхэта зэхьэзэхуэмрэ а жылагъуэм и ипщэ лъэныкъуэмкIэ къыщылъ мэзылъэ хуейм зыщызыубгъуа «Алые зори» лагерым шахмат джэгукIэмкIэ щызэхаша зэIущIэмрэ.
Илъэс мин бжыгъэ ипэкIэ къагупсыса Iэмэпсымэ телъыджэр «гъэбзэрэбзэнымкIэ» а махуэм зи зэфIэкI зыгъэлъэгъуар школакIуэ цIыкIухэмрэ абыхэм я егъэджакIуэхэмрэ я закъуэкъым, атIэ а щIыпIэм Дзэлыкъуэ, Iуащхьэмахуэ щIыналъэхэм щыпсэу пенсионерхэри щызэIущIащ икIи ардыдэмкIэ щызэпеуащ. Нэхъыжьхэм я деж щрагъэкIуэкIа зэхьэзэхуэр къызэрагъэпэщащ педагог цIэрыIуэ, шахматыр фIыщэу зылъагъуу щыта, игъуэ нэмысу дунейм ехыжа Щоджэн Надир и фэеплъу.
Дзэлыкъуэкъуажэ дэт ЩэнхабзэмкIэ унэм щызэхаша гуфIэгъуэ зэхыхьэм, «ИрефIакIуэ ди адыгэ лъэпкъыр!» зыфIащам, кърихьэлIащ а махуэхэм ди республикэм къэкIуа ди лъэпкъэгъухэм ящыщу, Израилым къикIахэу Тхьэухъуэ Зухьеррэ Нэпсо Зэчрейрэ, Голландием куэд щIауэ щыпсэу Хьэткъуэ Раджаб сымэ, нэгъуэщIхэри.
Мы зыри дыщIыгъужыпхъэщ. ФокIадэм и 20-м Бахъсэн къалэ къыщызэрагъэпэща гуфIэгъуэ Iуэхугъуэшхуэхэм хэтащ Дзэлыкъуэ щIыналъэм икIыу абы кIуа, адыгэ фащэ екIухэмкIэ зэщыхуэпыкIа шууей 90-м нэблагъэри.
КЪУМАХУЭ Аслъэн.
